钦定古今图书集成/历象汇编/岁功典/第020卷 > 立春出土牛赋〈以平秩柬作敬授人时为韵〉唐常惟坚
## 钦定古今图书集成/历象汇编/岁功典/第020卷 > 立春出土牛赋〈以平秩柬作敬授人时为韵〉唐常惟坚

月周于纪，水次于行。其候凛洌，其气清英。倏岁阴之
将尽，复阳春之载萌。知北陆之寒光向敛，喜东郊之
暖气先迎。是以候雁思朔，潜鳞或惊。裂金火以取诸
助气，策土牛以示乃发生。在弦望而宜早，当晦朔而
得平。我皇于焉以设教，贤相由是以持衡。请循其本
也。太史告时，有司选吉；冬官蒇事，牛人乃出。将协地
纪，克符天秩。约岁时之俭泰，示农耕之迟疾。惟谷是
登，惟人是恤，察前后之准，祈仓廪之实。故知丑以牛
为用，牛以土为质，合阴阳之妙旨，齐冬夏之秘术。岂
比夫“作享昊天，为牲茧栗”而已哉！于是时既斯得，令
无不通。候农祥而取正，引丁壮而就功。我疆我理，自
西自东。以兹政行而化洽，宜其人和“而年丰。”徒观乎
彼蛰将启，斯牛是作。正我耒耜，务我耕凿。首巍巍以
山耸，角戢戢而林错。制以红縻，饰以丹雘。出北陆以
送寒，伫西成而取获。野人知五亩可树，游子怀二顷
负郭。国之有令，罔敢不敬。一人布和，万邦咸庆。恩深
草木，泽浸翔泳。考方今之规矩，立振古之龟镜。自得
上行下效，纷纷辉映。然后鼎取新，革去旧。惟利是持，
惟时是授。自可日给而人足，无乃兵强而国冨。曾孙
之稼克稔，唐叔之禾乃秀。不忤于物，育利于人。稽乎
天文，上列于乾象；究诸地志，下协于《坤》珍。不独山川
其舍，曷云“九十其犉。”夫如是，物各遂其性，农不夺其
时。仰崇丘之翼翼，登春台而熙熙。相陈力而久矣，愿
负重而来斯；“永怀种德，冀念兹而在兹。”